P6_TA(2005)0274

Farlige stoffer i elektrisk og elektronisk udstyr

Europa-Parlamentets beslutning om forslag til Rådets beslutning om ændring af Europa-Parlamentets og Rådets direktiv 2002/95/EF om begrænsning af anvendelsen af visse farlige stoffer i elektrisk og elektronisk udstyr for at tilpasse dets bilag til den tekniske udvikling (KOM(2005)0241)

Europa-Parlamentet,

- der henviser til Kommissionens forslag (KOM(2005)0241),

- der henviser til Europa-Parlamentets og Rådets direktiv 2003/11/EF af 6. februar 2003 om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (pentabromdiphenylether, octabromdiphenylether) [1],

- der henviser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2]

- der henviser til EF-traktatens artikel 95, stk. 3,

- der henviser til forretningsordenens artikel 81,

A. der henviser til, at et af målene i direktiv 2002/95/EF [3] er at bidrage til beskyttelse af menneskers sundhed samt miljørigtig nyttiggørelse og bortskaffelse af affald af elektrisk og elektronisk udstyr, og at samme direktivs artikel 4, stk. 1, begrænser anvendelsen fra den 1. juli 2006 af visse farlige stoffer i nyt elektrisk og elektronisk udstyr, der markedsføres, bortset fra de anvendelser, der er opført i bilaget,

B. der henviser til, at det udvalg, der blev nedsat ved artikel 7 i direktiv 2002/95/EF, ikke afgav en positiv udtalelse den 19. april 2005 om udkastet til Kommissionens beslutning om ændring af bilaget til direktiv 2002/95/EF ved at udelade en prioriteret evaluering af visse artikler og tilføje to nye undtagelser til bilaget (decaBDE i polymerer og bly i bly/bronze i lejebøsninger og lejepander); der henviser til, at Parlamentet den 8. juni 2005 modtog Kommissionens forslag til Rådets beslutning om at ændre bilaget til direktiv 2002/95/EF tilsvarende,

C. der henviser til, at Parlamentet i henhold til artikel 5, stk. 5, i Rådets afgørelse 1999/468/EF kan vedtage en beslutning for at meddele Rådet, at et kommissionsforslag indebærer en overskridelse af de gennemførelsesbeføjelser, der er fastsat i basisretsakten [4],

D. der henviser til, at artikel 5, stk. 1, i direktiv 2002/95/EF gør det muligt efter udvalgsproceduren at vedtage ændringer, som er nødvendige for at tilpasse bilaget til den videnskabelige og tekniske udvikling; der henviser til, at artikel 5, stk. 1, litra b), i direktiv 2002/95/EF giver mulighed for at undtage farlige stoffer fra forbuddet, hvis det ikke er muligt at substituere dem med sikrere alternativer [5]; der henviser til, at artikel 5, stk. 1, litra b), i direktiv 2002/95/EF indeholder de eneste kriterier, der kan anvendes med henblik på at tilføje undtagelser til bilaget efter udvalgsproceduren,

E. der påpeger, at det i den foreslåede beslutnings betragtning 2 anføres, at visse materialer og komponenter, hvor farlige stoffer indgår, bør undtages fra forbuddet, "da det stadig ikke er gennemførligt at eliminere eller substituere disse farlige stoffer i disse specifikke materialer og komponenter"; der henviser til, at det tværtimod fremgår af en række undersøgelser, at der for mange, om ikke alle, polymerer i elektrisk og elektronisk udstyr findes sikrere alternativer til decaBDE, der falder ind under artikel 4, stk. 1, i direktiv 2002/95/EF,

F. der henviser til, at det i den foreslåede beslutnings betragtning 3 anføres, at da "vurderingen af risikoen ved decaBDE (...) har vist, at der ikke på nuværende tidspunkt er behov for yderligere foranstaltninger for at mindske risikoen for forbrugerne, kan decaBDE undtages fra kravene i artikel 4, stk. 1, i direktiv 2002/95/EF"; der henviser til, at der i forbindelse med generelle lovgivningsmæssige foranstaltninger i EU bør tages hensyn til alle elementer i videnskabelige risikovurderinger og den relevante videnskabelige komités udtalelse; der imidlertid henviser til, at risikovurderinger som sådanne af et stof, der er nævnt i artikel 4, stk. 1, i direktiv 2002/95/EF, ikke er omfattet af artikel 5, stk. 1, litra b), i direktiv 2002/95/EF og derfor ikke kan anvendes som begrundelse for at ændre bilaget efter udvalgsproceduren; en sådan ændring kræver et lovgivningsforslag efter traktatens artikel 251,

G. der med forbehold af den omstændighed, at risikovurderinger ikke kan behandles efter udvalgsproceduren, påpeger, at den foreslåede beslutning ser bort fra resultaterne af den supplerende miljørisikovurdering i maj 2004, som påviste decaBDEs persistens, hyppige forekomst hos de øverste rovdyr i fødekæden samt i Arktis, neurotoksiske virkninger, pattedyrs optagelse af stoffet ved laboratorieforsøg og mulig dannelse af flere toksiske og akkumulerende produkter som for eksempel lavere polybromerede diphenylethere; der påpeger, at markedsføring og anvendelse af alle kommercielt tilgængelige lavere polybromerede diphenylethere, ved direktiv 2003/11/EF blev forbudt fra den 15. august 2004,

H. der henviser til, at den foreslåede beslutning går imod udtalelsen fra Kommissionens egen videnskabelige komité for sundheds- og miljørisici af 18. marts 2005, som indtrængende anbefalede en yderligere risikobegrænsning på grundlag af ovennævnte risikovurdering,

I. der henviser til, at den foreslåede beslutning strider mod et af målene i direktiv 2002/95/EF og mod lovgivernes udtrykkelige ønske i betragtning 6 i direktiv 2003/11/EF, hvori Parlamentet og Rådet kræver omgående fastlæggelse af en strategi for risikoreduktion vedrørende decaBDE, medmindre den supplerende risikovurdering eliminerer den foreliggende usikkerhed; der henviser til, at den supplerende risikovurdering tværtimod har givet yderligere grund til bekymring,

1. er af den opfattelse, at Kommissionen ikke har handlet i overensstemmelse med artikel 5, stk. 1, litra b), i direktiv 2002/95/EF, og således har overskredet sine gennemførelsesbeføjelser i medfør af dette direktiv;

2. opfordrer Rådet til at forkaste forslaget, medmindre Kommissionen ændrer det ved at trække den del, der vedrører decaBDE, tilbage;

3. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

[1] EUT L 42 af 15.2.2003, s. 45.

[2] EFT L 184 af 17.7.1999, s. 23.

[3] EUT L 37 af 13.2.2003, s. 19.

[4] EFT L 184 af 17.7.1999, s. 23.

[5] Ifølge artikel 5, stk. 1, litra b), i direktiv 2002/95/EF kan bilaget tilpasses med det formål "at undtage materialer og komponenter i elektrisk og elektronisk udstyr fra bestemmelserne i artikel 4, stk. 1, hvis det ikke er teknisk eller videnskabeligt gennemførligt at eliminere eller substituere dem ved hjælp af designændringer eller materialer og komponenter, der ikke kræver anvendelse af de i samme stykke nævnte materialer eller stoffer, eller hvis den negative miljø-, sundheds- og/eller forbrugerbeskyttelsesmæssige belastning som følge af substitutionen er større end de mulige miljø-, sundheds- og/eller forbrugerbeskyttelsesmæssige fordele herved".

--------------------------------------------------